KOMMISSIONENS FORORDNING (EF) Nr. 1137/97 af 20. juni 1997 om justering af den agromonetære udligningsstøtte i Belgien, Luxembourg, Tyskland, Nederlandene, Østrig og Sverige

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1527/95 af 29. juni 95 om udligning som følge af fald i landbrugsomregningskurserne for bestemte valutaer (1), særlig artikel 2, stk. 4,

under henvisning til Rådets forordning (EF) nr. 2990/95 af 18. december 1995 om udligning som følge af et mærkbart fald i landbrugsomregningskurserne før den 1. juli 1996 (2), senest ændret ved forordning (EF) nr. 1451/96 (3), særlig artikel 2, stk. 4, og

ud fra følgende betragtninger:

I forordning (EF) nr. 1527/95 og (EF) nr. 2990/95 er der fastsat et princip om agromonetær udligningsstøtte, hvis maksimumsbeløb for den første rate fastlægges ud fra omfanget af det mærkbare fald i de pågældende landbrugsomregningskurser; beløbene for anden og tredje rate af støtten skal nedsættes i forhold til den foregående rate med mindst en tredjedel af det beløb, der blev ydet for den første rate; de mærkbare fald i 1995 for den belgisk-luxembourgske franc, den tyske mark, den nederlandske gylden og den østrigske schilling androg henholdsvis 2,193 %, 2,229 %, 2,572 % og 2,264 %; det mærkbare fald i den svenske krone den 7. juli 1996 androg 3,280 %;

ifølge artikel 6, stk. 2, i Kommissionens forordning (EF) nr. 2921/95 af 18. december 1995 om gennemførelsesbestemmelser for udligning som følge af fald i bestemte landbrugsomregningskurser (4), senest ændret ved forordning (EF) nr. 1481/96 (5), justeres maksimumsbeløbene for anden og tredje støtterate ud fra den virkning, som de forhøjelser af landbrugsindkomsterne, der indtræder inden begyndelsen af disse rater, har på landbrugsindkomsterne; efter artikel 2, stk. 1, i forordning (EF) nr. 1527/95 og artikel 2, stk. 1, i forordning (EF) nr. 2990/95 fastlægges støtteraterne for tolvmånedersperioder, der begynder i begyndelsen af måneden efter måneden med det pågældende mærkbare fald;

der har fundet flere forhøjelser af de pågældende landbrugsomregningskurser sted mellem datoerne for deres mærkbare fald og på den ene side begyndelsen af anden rate for støtte til Sverige og på den anden side begyndelsen af tredje rate for støtte til de øvrige medlemsstater;

de agromonetære udligninger i forordning (EF) nr. 1527/95 og (EF) nr. 2990/95 blev beregnet skønsmæssigt; på grund af det niveau, som landbrugsomregningskurserne har nået, bør beløbet for anden rate af støtten for Sverige og for tredje rate for Belgien, Luxembourg, Tyskland, Nederlandene og Østrig bortfalde; disse justeringer af støtten bør anvendes fra begyndelsen af de pågældende rater;

de berørte forvaltningskomitéer har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. Tredje rate af den udligningsstøtte, der i forordning (EF) nr. 1527/95 er fastsat for Belgien, Luxembourg, Tyskland, Nederlandene og Østrig, bortfalder.

2. Anden rate af den udligningsstøtte for Sverige, der i forordning (EF) nr. 2990/95 er fastsat som følge af det mærkbare fald i landbrugsomregningskursen den 7. juli 1996, bortfalder. Om tredje rate af nævnte støtte skal ydes vil blive afgjort ud fra virkningerne af den monetære udvikling indtil den 1. juli 1998.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. juni 1997.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 30. 6. 1995, s. 1.

(2) EFT nr. L 312 af 23. 12. 1995, s. 7.

(3) EFT nr. L 187 af 26. 7. 1996, s. 1.

(4) EFT nr. L 305 af 19. 12. 1995, s. 60.

(5) EFT nr. L 188 af 27. 7. 1996, s. 21.